ജാമ്യം കിട്ടിയെങ്കിലും ബിനീഷ് കോടിയേരി ജയിലില് തന്നെ, തിരിച്ചടിയായത് ജാമ്യക്കാരുടെ പിന്മാറ്റം ബംഗളൂരു: ലഹരിയിടപാടുമായി ബന്ധപ്പെട്ട കള്ളപ്പണം വെളുപ്പിക്കല് കേസില് ജാമ്യം ലഭിച്ച ബിനീഷ് കോടിയേരിക്ക് ഇന്ന് ജയില് മോചിതനാകാനായില്ല. ജാമ്യം നില്ക്കാമെന്നേറ്റവര് അവസാനം പിന്മാറിയതാണ് തിരിച്ചടിയായത്. പകരം ആളുകളെ എത്തിച്ചപ്പോഴേക്കും വിചാരണക്കോടതിയില് വിടുതല് സര്ട്ടിഫിക്കറ്റ് നല്കുന്നതിനുള്ള സമയം കഴിഞ്ഞിരുന്നു. ഇനി അടുത്ത ദിവസമേ പുറത്തിറങ്ങാന് കഴിയൂ. വ്യാഴാഴ്ചയാണ് ബിനീഷിന് കര്ണാടക ഹൈക്കോടതി ജാമ്യം അനുവദിച്ചത്. കേസില് അറസ്റ്റിലായി ഒരു വര്ഷത്തെ ജയില് വാസത്തിനു ശേഷമാണ് ബിനീഷിന് പരപ്പന അഗ്രഹാര ജയിലില് നിന്നും പുറത്തിറങ്ങാന് അവസര മൊരുങ്ങുന്നത്. അഞ്ച് ലക്ഷം രൂപയുടെ രണ്ട് ആള് ജാമ്യമുള്പ്പടെ കര്ശന ഉപാധികളോടെയാണ് കര്ണാടക ഹൈക്കോടതി ജാമ്യം അനുവദിച്ചത്. രാജ്യം വിട്ട് പോകരുതെന്നും ഉപാധിയില് പറയുന്നു.